**Ohje sinulle, joka saat vaikeaoireisen koronan tai influenssan raskauden tai lapsivuoteen aikana**

Raskaana olevilla on kohonnut riski sairastua vaikeaoireiseen covid-infektioon tai influenssaan, ja sairastuminen on riski raskauden aikana.

* Covid-infektio voi lisätä laskimoveritulpan riskiä. Tänä päivänä vaikea tautimuoto on varsin harvinainen nuorilla aikuisilla. Silti joissain tapauksissa on tarpeen käyttää tilapäisesti verenohennushoitoa laskimoveritulpan ehkäisemiseksi.
* Myös influenssa voi olla raskaana olevalle henkilölle erityinen riski, minkä vuoksi voi olla tarpeen aloittaa oseltamiviiri (Tamiflu)-lääkitys.

**Missä tilanteessa otan yhteyttä terveydenhuoltoon?**

Suurin osa raskaana olevista tai hiljattain synnyttäneistä sairastaa koronan tai influenssan lievänä tautina. Ota yhteys terveydenhuoltoon, jos

* Ylähengitystieinfektioon liittyy korkea kuume (>38 astetta), yskää tai hengenahdistusta ja olosi on niin huono, että tarvitset yli kaksi päivää vuodelepoa
* Olosi ei yllä mainituista oireista huolimatta edellytä vuodelepoa, mutta sinulla on ollut aikaisemmin laskimoveritulppa tai sinulla on perinnöllinen tai muusta syystä johtuva tukosalttius.

Soita silloin hoidon tarpeen arviointiin 06 218 9000.

Voit myös tehdä koronan ja/tai influenssan kotitestin, jolloin voit kertoa mahdollisesta positiivisesta testituloksesta jo hoidon tarpeen arvioinnin yhteydessä.

Sekä covid- että influenssatapauksissa lääkityksen tarpeen arvioi lääkäri. **Oireeton tai lieväoireinen virusinfektio ei anna aihetta ennaltaehkäisevään lääkitykseen.**

Suositellut rokotukset (covid ja influenssa) ovat paras keino ehkäistä vaikeaa sairastumista.